Seyo KapaWartawan : Ampera Salim
Editor : elsy
15 February 2015 12:25 WIB
Kalau diagak dikanang-kanang, mako iduik ko samo jo rasian. Kapatang taraso urang kampanye, sabanta pulo mamiliah kapalo daerah. Kini lah tibo pulo maso urang mandaftar pamilu sarantak. Lah banyak nan datang ka kantua-kantua partai, bakandak kuricih kapa ka barangkek.
Untuang induak samang Samiak kini jadi katua partai. Inyo ongkang-ongkang sajo di kurisi goyang. Baganti ganti paminat kapa, manyalami ka rumahnyo. Sasudah sumbayang asa kapatang, datang mamak si Mayin ka rumah induak samang Samiak.
”Ba a kaba katua, layi sihat-sihat sajo Pak Katua. Lah lamo wak ndak sobok. Makonyo ambo singajo datang kamari mancaliak ba a kaadaan Pak Katua,” kecek mamak si Mayin babasobasi.
”Alhamdulillah sanak. Ambo layi sihat sajo. Yo lah lamo wak ndak basuo mah. Mungkin sanak dek sibuk maurus nagari, makonyo payah wak nak basuo,” jawek induak samang samiak manyuntik.
”E eh, ndak takah tu bana ambo jo Pak Katua doh. Pintu rumah ambo tabukak sajo untuak Pak Katua mah. Hanyo Pak Katua nan indak amuah datang ka rumah ambo. Kawan-kawan nan layin layi rajin bakunjuang ka rumah jo kantua ambo,” kecek mamak si Mayin kameh.
”Iyo molah sanak. Ambo salamo sanak manjabat yo ndak talakik datang ka rumah sanak doh. Maklun sajolah, dirintang parasaian. Kini dek badan baransua baumua juwo, mako lah banyak ambo di rumah kini,” jawek induak samang Samiak sambia maangguak-angguak balam.
”Danga-danga lah banyak kawan-kawan datang ka rumah Pak Katua kabanyo. Tapi biya rami bana nan tibo, sasampik-sampik jalan anak rajo lalu juwo ko mah Pak Katua. Mukasuik ambo nan kapa kito ko, biyalah ambo sajo nan mamakai. Kito ulang baliak takah musim nan lampau,” mintak mamak si Mayin barasiah.
”Iyo sanak. Lah banyak nan kamari mah. Tamasuak dusanak nan datang kini ko, lah nan ka sabaleh komah,” jaleh induak samang Samiak padek.
”Iyo, itu nan ambo mukasuik. Kok ba a kacaronyolah. Nan ambo mintak ka Pak Katua, kapa kito ko, yo untuak ambo,” sasak mamak si Mayin.
”Jadilah sanak. Nan soal iko, ambo picayokan sajo ka anggota ambo, ado namonyo si Samiak. Atur sajolah jo inyo,” kecek Pak Katua data.
”Kok baliau tu, layi tantu dek ambo mah Pak Katua. Inyo tu, kawan dek kamankan ambo. Biyalah si Mayin sajo beko baretoang jo Samiak tu, Pak Katua,” jawek mamak si Mayin pasti.
Pagi tadi sudah sumbayang subuah, lah sobok Samiak jo si Mayin. Si Mayin, batanyo ka Samiak, satantang paretongan Pak Katua jo mamaknyo.
”Bara angko-angkonyo Miak,” tanyo Mayin.
”Bara talok dek mamak waang,” jawek Samiak baliak batanyo.
”Mamak waden manyuruah tanyo ka waang, lah bara urang lain maago,” jaleh Mayin bayo bana.
”Urang lain lah macam-macam mamintak,” jawek Samiak lengah.
”Bara nan paliang tenggih, buliah nak kami danga pulo,” tanyo Mayin lunak.
”Suruah mamak waang tu beretoang jo waden. Kok jo waang acok matah pangajian,” jawek Samiak balagak pangurus partai.
”Kok ba itu, biyalah waden sampaian ka mamak waden dulu dih. Bisuak wak sobok liak,” mintak Mayin marandah...
min_Latn eng_Latn sun_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn